Ноябрь, декабрь айҙарында үткән район һәм ҡала ҡоролтайҙары беҙҙең эштәге күп кенә етешһеҙлектәрҙе күрһәтте. Урындарҙа хәл ителмәгән проблемалар бихисап. Мәктәп, ер, экология, эшҡыуарлыҡ һәм тағы ла халыҡтың көнкүрешенә ҡағылған мәсъәләләр ҡоролтайҙың көнүҙәк мәсьәләһе булырға тейеш. Мәскәү тылҡыған “Гражданское общество” ҡоролтайҙан башлана ла инде. Үрнәк өсөн Стәрлетамаҡ районында биш ауыл ауыл ҡоролтайҙары ойошторҙолар һәм бергә берләшеп төбәк ҡоролтайы барлыҡҡа килтерәлар. Иманым камил, төбәк мәсъәләләрен шул халыҡ мәнфәғәтендә улар хәл итәсәк. Сөнки әлеге ваҡытта Стәрлетамаҡ районында, әйтеп киткәнемсә, төп халыҡтан бер депутат та юҡ, хакимиәт башлығының бер урынбаҫары ла башҡорт түгел. Ауылда ер бирмәйҙәр, фермерҙарға ярҙам юҡ.